Apele nu sunt deloc liniștite la Rapid. Echipa este foarte aproape de a-și rata toate obiectivele din acest sezon și apar tot mai multe conflicte în cadrul clubului.
Acționarul minoritar al giuleștenilor, Victor Angelescu, a lansat zilele trecute un atac către membrii din stafful Rapidului din perioada Cristiano Bergodi. Acesta a precizat că a aflat lucruri din interiorul clubului care țin atât de partea tactică, cât și de pregătirea fizică a fotbaliștilor. Ionel Colonel a răspuns acestor acuzații. Fostul preparator fizic al Rapidului a reacționat după ce a auzit declarațiile lui Angelescu și a dorit să facă lumină.
”Tehnologia de monitorizare a parametrilor fizici la Rapid nu este altceva decât un sistem GPS care măsoară distanțele și vitezele de alergare în timpul antrenamentului și al meciului plus frecvența cardiacă, dar pe care nu poți să o folosești la meci oficial pentru că este interzis să folosești acel senzor pe piept deoarece poate duce la accidentări.
În consecință, această tehnologie de monitorizare am folosit-o de fiecare dată când echipa a avut meciuri amicale, dar și la antrenamentele specifice pe care eu am vrut să le monitorizez și să extrag de acolo datele GPS și fiziologice de care aveam nevoie.
E o exagerare urâtă să crezi că reprezintă ceva monitorizarea tuturor antrenamentelor dintr-un ciclu săptămânal, știi foarte bine că sunt zile cu antrenament de forță, zile cu antrenament tactic sau cel de dinaintea meciului cu cornere, cu faze fixe și celelalte. Nu știu ce relevanță are atunci să vezi câți metri și cum a alergat fiecare jucător”, a explicat Ionel Colonel, fostul preparator fizic al Rapidului pentru ProSport.ro.
Colonel a ținut să scoată în evidență faptul că parametrii fizici ai jucătorilor de la Rapid au fost buni și a oferit un exemplu. Acesta a vorbit despre performanța jucătorilor din meciul cu Universitatea Craiova. Colonel a transmis că rapidiștii au fost superiori fizic oltenilor în acea partidă.
”Pot să pun o întrebare celui care acuză nereguli în pregătire în mandatul lui Bergodi? A reușit să-și dea seama dacă jucătorii au fost în parametrii specifici de joc la ultimul meci dintre Rapid și Universitatea Craiova? Eu am văzut un Rapid superior fizic de-a lungul celor 96 de minute, agresiv și care nu a avut nici un fel de problemă. Dacă erau deficiențe în pregătirea fizică, nu țineau ritmul, mai ales că era al treilea meci al săptămânii.
Vreau să prezint un indiciu acelor cunoscători ai pregătirii fizice – primul lucru apărut la o echipă care nu este pregătită fizic sunt crampele. Când un jucător este motivat, își dorește victoria din primul minut și dă totul în teren, fază după fază, la un moment dat, datorită lipsei de pregătire fizică, va avea crampe sau leziuni musculare în situațiile mai grave. Cred că este o frază care spune și dezvoltă multe.
Rapidul, la nivelul întregii ierarhii multidisciplinare, știe problemele pe care le are în realizarea profilului somato-biologic, medical și sportiv al jucătorului, a unei prognoze de performanță și evoluție pe termen lung a fotbaliștilor. De aceea, sincopele cu nealinierea la standardele surprind neplăcut”, a încheiat Ionel Colonel.